ኮረና፣  በዕድሮች ላይ ይዞት የመጣው ጣጣ
 ‹‹በኢትዮጵያ የአንድ ሰው ቀብር በህዝብ የታጀበ ሲሆን፤ ዝና ሆኖ ይነገርለታል፡፡ ይህን ዝና ለማግኘት ብዙዎች ከአንድ በላይ እድር ገብተው ለዓመታት በየወሩ ይከፍላሉ›› የሚሉት አቶ ያሲን አህመድ፣ኮሮና ያመጣው ጣጣ ዕድሮች የተለመደውን ተግባር እንዳይከውኑ እያደረጋቸው ነው›› ይላሉ፡፡ በሌሎች ህመሞች እና በተለያዩ አጋጣሚዎች የሞቱ ሰዎችን የዕድር አባላት መቅበር አይፈልጉም ያሉት አቶ ያሲን፣ ከኮረና ቫይረስ ጋር በተያያዘ የዕድሩ አመራሮች እድርተኛውን ለቀብር አናስገድድም እያሉ መሆናቸውንይገልጻሉ፡፡ እርምጃቸው ከወረርሽኙ አሳሳቢነት አንፃር ተገቢነት የጎደለው ነው ለማለት እንደማያስደፍርም ነው የተናገሩት፡፡ አቶ ያሲን ዕድሮች አባላት እንዲቀብሩ አይገደዱም ከማለት ባሻገር፤የሞተበትም ሆነ የሚሞትበት ሰው እንዲረዳ ማድረግ እንዳለባቸው ፣ለሞት ጊዜ የሚሰጠውን ገንዘብ መቀነስ እና ሌሎችንም ለመርዳት እስከማሰብ መድረስ እና ቀድሞ መረዳዳት ላይ ትኩረት ማድረግ እንደሚገባቸውም ይናገራሉ፡፡ 200 ወጣት አባላት ያሉት የጠሮ ስላሴ የአብሮ አደግ መረዳጃ ዕድር ኮሮናን ለመከላከል ከሌሎች ዕድሮች ጋር እየሰራ ነው፡፡ የእድሩ ሂሳብ ሹም አቶ ወንደሰን ሲጃ እድሩ አባሎቹን ለቀብርም ሆነ ለምሽት ማዘዝ አቁሟል ይላሉ፡፡ ማንኛውም አባል ከኮሮና ለማምለጥ ማድረግ ያለበትን ጥንቃቄ እንዲያደርግ ከመምከር ባሻገር፤ ሁሉም መረዳዳት ላይ እንዲያተኩር እየተሰራ መሆኑን ይገልፃሉ፡፡ የጠሮ ገነት መረዳጃ ዕድር ኮሚቴ አባል አቶ ካሳ ረታ ግን እድራቸው በቅርቡ ሞት እንዳላጋጠመው ጠቅሰው፣ በቀብርና ምሽት ላይ አመራሮቹ ተነጋግረው ውሳኔ ላይ አለመድረሳቸውንም ይናገራሉ፡፡ ‹‹የዕድር አመራሩ ይህን ቢያደርግ ተጎጂው በመተዳደሪያ ደንባችን የሌለውን ለምን አደረጋችሁ ብሎ ቢከስ ይችላል፡፡›› የሚሉት አቶ ካሳ፣ ችግሩ የኢትዮጵያ ብቻ ሳይሆን አለም አቀፍ መሆኑን ይናገራሉ፡፡‹‹ለቅሶ እና ቀብር መድረስ ለበሽታው እጅግ አጋላጮች ናቸው፡፡ ››የሚሉት አቶ ካሳ፣ ‹‹ንፍሮ ተቀቅሎ ከአንድ ትሪ ሁሉም ይዘግናል፡፡ ብዙ ሰው በቅርበት ይቀመጣል፤ ይነካካል፡፡›› ሲሉ ያስገነዝባሉ፡፡ በብዙ ኢትዮጵያውያን ማህበራዊ ህይወት ውስጥ ያለው ዕድርም ሆነ የለቅሶ ስነ-ስርዓት በሽታውን ለማሰራጨት ያለው ድርሻ ከፍተኛ መሆኑ ታውቆ መንግስት በመገናኛ ብዙሃን በኩል አቅጣጫ እንዲያስቀምጥለት ይጠይቃሉ፡፡ 23 ዓመታትን ያስቆጠረው 70 አባላት ያሉት የጄነራል ዊንጌት አካባቢ በህይወት ሳለን እንረዳዳ እድር ሰብሳቢ አቶ ዓለምነህ ግርማ እንደተናገሩት፤እድራቸው ፊትም ቢሆን ሰዎችን ለቀብር አያስገድድም፡፡ የእድሩ አባላት አብረው ስለቆዩ ብዙሃኑ አባል ቤተሰብ ሆኗል፡፡ አሁን ሰዎች ሲሞቱ ለቅሶ የሚሄደው ሰው ቁጥር እጅግ በጣም ውስን መሆኑን ተናግረው፣እንደ ቀድሞ የዕድር አባል ነኝ ብሎ አፈር መልሶ መመለስ መቅረቱንም ይገልጻሉ፡፡ አቶ አለምነህ በቅርቡ ጴጥሮስ ወጳውሎስ ቤተክርስቲያን በቀብር ወቅት አፈር መላሽ መጥፋቱ ግን አስገርሟቸዋል፡፡ ሁሉም ስጋት ስላለበት መመሸሹን ጠቅሰው፣መፍትሔው አርማታ አዘጋጅቶ መቃብሩን መክደን ነው፤ ይህም ተጀምሯል ይላሉ፡፡ ከወቅቱ ጋር ተያይዞ ዕድሮችም ሆኑ አባላት እርምጃ እየወሰዱ መሆናቸውን ይገልጻሉ፡፡ አቶ ዓለምነህ አንዳንድ ቦታዎች ላይ አሁንም የግንዛቤ ችግር መኖሩን ይጠቅሳሉ፡፡ ሰሞኑን በተካሄደ የቀብር ስነስርት ላይ እጅግ ከፍተኛ መጠን ያለው ቀባሪ እንደነበር አስታውሰው፣መንገድ ተዘግቶ፣ድንኳን ውስጥ ሰዎች ተቀምጠው ማየታቸውንም ይገልጻሉ፡፡ ‹‹ይህ ትክክል አይደለም፡፡ መንግስት የበሽታውን ስርጭት ለመቆጣጠር የሚሰበሰቡ ሰዎች ቁጥር ውስን እንዲሆን ባዘዘው መሰረት ዕድሮቹም ይህንኑ ማስተግበር አለባቸው፡፡››ሲሉ ያስገነዝባሉ፡፡ ኮሮና ከፍተኛ ጉዳት ያስከትላል የሚል ስጋት በእድሩ አባላት ዘንድ መኖሩን ጠቅሰው፣ ሰዎች አካላዊ ንክኪ እንዳያደርጉ እና ራሳቸውን እንዲጠብቁ፣ እጃቸውን እንዲታጠቡ እንዲሁም በአልኮል እጃቸውን እንዲያጸዱ እድሩ እየተዘዋወረ እንደሚያስተምር ያብራራሉ፡፡ በራሪ ወረቀቶችን በማዘጋጀት መደረግ ስላለበት ጥንቃቄ እና ስለበሽታው ምልክቶች ከመግለፅ ባሻገር፤ ረዳት ለሌላቸው ከ100 ላላነሱ አረጋውያን ሰባት ሺህ ብር የሚገመት የንፅህና መጠበቂያ ደረቅ እና ፈሳሽ ሳሙና ለማከፋፈል ዝግጅት መደረጉንም ይናገራሉ፡፡ ዕድሩ ብቻውን ሳይሆን ከእየሩሳሌም እና ከስላሴ አብሮ አደግ ዕድር ጋር በመተባበር ወረርሽኙን አስቀድሞ ለመከላከል የተለያዩ ሥራዎችን እየሰራ መሆኑን ይጠቁማሉ፡፡ በቀጣይ ሌሎች ሰፋ ያሉ ሥራዎችን ለማከናወን እና ለመረዳዳት መታቀዱንም ይጠቁማሉ፡፡ በህይወት ሳለን እንረዳዳ እድር አባል ዋና ኢኒስፔክተር ታምራት ደሳለኝ በበኩላቸው፤ ዕድራቸው ሰዎች በሕይወት እያሉ መረዳዳትን ማዕከል አድርጎ እንደሚንቀሳቀስ ይናገራሉ፡፡ አሁንም ሰዎች በሽታው እንዳይስፋፋ መንግስት እያስተላለፈ ያለውን መልዕክት መሰረት ያደረገ ግንዛቤ የማስጨበጥ ስራ እየሰራ መሆኑን ጠቅሰው፣ሰዎች ለራሳቸውና ለቤተሰባቸው ሲሉ እንዲጠነቀቁ እና እንዲረዳዱ ምክር እየተሰጠ መሆኑን ይናገራሉ፡፡አዲስ ዘመን መጋቢት 29/2012
ምህረት ሞገስ